RESOLUCIÓN do 22 de novembro de 2006 que aproba a convocatoria en concorrencia competitiva de axudas á mellora da produtividade empresarial mediante a innovación, cooperación e modernización do tecido produtivo segundo as bases reguladoras publicadas no Diario Oficial de Galicia número 40, do 27 de febreiro de 2006.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 28/11/2006

Visto o grande interese da anterior convocatoria das axudas do instituto á mellora da produtividade empresarial mediante a innovación, cooperación e modernización do tecido produtivo (DOG nº 40, do 27 de febreiro de 2006), considérase oportuno pro
ceder antes de finalizar o exercicio á convocatoria das liñas establecidas nos puntos: 1.2. Investimento e desenvolvemento tecnolóxico das pemes e 1.3. Proxectos dirixidos a mellorar a organización mediante a consultoría de proceso e a implantación de ferramentas de xestión e cadros de mando.
Na súa virtude e de conformidade coas facultades que teño conferidas,
RESOLVO:
Primeiro.-Convocar as seguintes liñas de actuación establecidas na base primeira das reguladoras das axudas do Igape á mellora da produtividade empresarial mediante a innovación, cooperación e modernización do tecido produtivo segundo as bases reguladoras publicadas no Diario Oficial de Galicia nº 40, do 27 de febreiro de 2006:
a) Punto 1.2. Investimento e desenvolvemento tecnolóxico das pemes.
b) Punto 1.3. Proxectos dirixidos a mellorar a organización mediante a consultoría de proceso e a implantación de ferramentas de xestión e cadros de mando.
Segundo.-Os créditos asignados para as resolucións que se diten nesta convocatoria son os seguintes:
a) Para os apoios enumerados no punto 1.2, con cargo á partida orzamentaria 18-1-2001, 4.000.000 A para o exercicio 2008.
b) Para os apoios enumerados no punto 1.3, con cargo á partida orzamentaria 18-2-2001, 1.500.000 A coa seguinte distribución plurianual: 200.000 A para o exercicio 2007 e 1.300.000 A para o exercicio 2008.
Estes importes, así como as aplicacións a que se imputen, poderán ser ampliados en función das dispoñibilidades orzamentarias, sen que iso dea lugar á apertura dun novo prazo de presentación de solicitudes, salvo indicación expresa en contrario da resolución que se publique para o efecto. En vista do volume das solicitudes presentadas para cada liña e mediante resolución do director xeral do Igape poderá distribuírse entre elas o crédito aprobado.
Terceiro.-O modelo de solicitude e demais anexos serán os xa publicados coas bases reguladoras. O prazo de presentación de solicitudes será dun mes desde o mesmo día da publicación desta convocatoria no DOG. No caso de que o último día do prazo fose sábado ou festivo entenderase prorrogado ao día hábil seguinte.
Cuarto.-O prazo máximo para ditar e notificarlles aos interesados a resolución do expediente será de tres meses contados desde o día seguinte ao remate do prazo de presentación de solicitudes. Transcorrido o dito prazo sen ter recaído resolución expresa, o solicitante poderá ter por desestimada a súa solicitude.
Quinto.-As axudas concederanse de conformidade co Regulamento (CE) 70/2001, do 12 de xaneiro de 2001 (DOUE do 13 de xaneiro), modificado polo
Regulamento 364/2004, do 25 de febreiro (DOUE do 28 de febreiro), e terase, de ser o caso, que axustar a intensidade de axuda prevista ao novo mapa de axudas que se aprobe para o Reino de España ou limitarse ás intensidades de axuda previstas para as pequenas e medianas empresas no citado regulamento.
Santiago de Compostela, 22 de novembro de 2006.
José Antonio Delgado Arce
Director xeral do Instituto Galego
de Promoción Económica
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA